Diefstal lei glo tot pyplynontploffing in Alberton | Maroela Media
Diefstal lei glo tot pyplynontploffing in Alberton
Diefstal was glo vir Dinsdagoggend se ontploffing op ŉ petroleumpypleiding in Alberton verantwoordelik.
Die ontploffing het tot gevolg gehad dat inwoners binne ŉ sekere radius hul huise moes ontruim.
Die pypleiding behoort aan Transnet. Sibongiseni Khathi, uitvoerende hoof van Transnet, het gesê poging tot diefstal by ŉ blokklep op die pypleiding tussen Alrode en die lughawe het tot ŉ petroleumlekkasie en die gevolglike brand gelei.
“Nooddienswerkers is onmiddellik ontbied en die brand is onder beheer gebring.” Volgens Khathi is hierna daarop gefokus om die petroleumlekkasie onder bedwang te bring ten einde die risiko vir die omliggende gemeenskappe en omgewing te beperk.
Inwoners word steeds versoek om die gebied te vermy. Dié pypleiding is deel van die Durban-na-Johannesburg-pypleiding wat tans buite werking gestel word, aangesien dit reeds met ŉ nuwe pypleiding vervang is.
Volgens Khathi hou die voorval nie gevolge vir die petrolmark in Gauteng in nie.
Khathi het gesê daar was die afgelope paar maande verskeie ongehoorde voorvalle van diefstal op Transnet se pypleidings en verwante infrastruktuur. Dit het volgens Khathi tot buitensporige herstelkoste gelei.
’n Bykomende risiko van dié voorvalle van onwettige aktiwiteite is dat dit weens die aard van petroleumprodukte tot ernstige beserings of selfs sterfgevalle kan lei in gemeenskappe wat naby die pypleidings woon.
Transnet het verskeie aksieplanne in werking gestel om die voorvalle te bekamp. Volgens Khathi het dit al tot talle inhegtenisnemings en beslagleggings gelei.
“Ongelukkig gaan die kriminele aktiwiteite voort en verhoog dit die risiko vir gemeenskappe wat naby pypleidings woon en het dit die potensiaal om die petroleumaanbod vir die binnelandse mark te beïnvloed.”
Transnet het mense gevra om enige verdagte aktiwiteite in die omgewing van ŉ pypleiding aan te meld deur hul tolvrye nommer by 0800 203 843 te skakel.
Alberton In die nuus transnet
Sewe op hoewe vasgetrek na trok verlate gevind is